RÅDETS AFGØRELSE
af 12. juli 2011
rettet til Grækenland med henblik på at styrke og skærpe den finanspolitiske overvågning og med pålæg om at træffe foranstaltninger til den nedbringelse af underskuddet, der skønnes nødvendig for at rette op på situationen med et uforholdsmæssigt stort underskud
(omarbejdning)
(2011/734/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 126, stk. 9, og artikel 136,
under henvisning til henstilling fra Europa-Kommissionen, og
ud fra følgende betragtninger:
(1)
Rådets afgørelse 2010/320/EU af 10. maj 2010 rettet til Grækenland med henblik på at styrke og skærpe den finanspolitiske overvågning og med pålæg om at træffe foranstaltninger til den nedbringelse af underskuddet, der skønnes nødvendig for at rette op på situationen med et uforholdsmæssigt stort underskud (1) er blevet væsentligt ændret adskillige gange (2). Da der skal foretages yderligere ændringer, bør den af hensyn til klarheden omarbejdes.
(2)
I henhold til artikel 136, stk. 1, litra a), traktaten om Den Europæiske Unions funktionsmåde (TEUF), kan der vedtages specifikke foranstaltninger for de medlemsstater, der har euroen som valuta, med henblik på at styrke samordningen og overvågningen af deres budgetdisciplin.
(3)
Artikel 126 i TEUF fastsætter, at medlemsstaterne skal undgå uforholdsmæssigt store offentlige underskud, og fastlægger med henblik herpå proceduren i forbindelse med uforholdsmæssigt store underskud. Stabilitets- og vækstpagten, som i sin korrigerende del foreskriver gennemførelsen af proceduren i forbindelse med uforholdsmæssigt store underskud, udgør den ramme, der kan benyttes som støtte for offentlige politikker med henblik på en hurtig tilbagevenden til sunde budgetstillinger under hensyntagen til den økonomiske situation.
(4)
Den 27. april 2009 besluttede Rådet efter artikel 104, stk. 6, i traktaten om oprettelse af Det Europæiske Fællesskab (TEF), at der forelå et uforholdsmæssigt stort underskud i Grækenland, og rettede henstillinger med henblik på korrektion af det underskud senest i 2010 i medfør af artikel 104, stk. 7, i TEF og artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (3). Rådet fastsatte ligeledes, at Grækenland skulle træffe virkningsfulde foranstaltninger senest den 27. oktober 2009. Den 30. november 2009 fastlagde Rådet i overensstemmelse med artikel 126, stk. 8, i TEUF, at Grækenland ikke havde truffet virkningsfulde foranstaltninger; følgelig pålagde Rådet den 16. februar 2010 i henhold til artikel 126, stk. 9, i TEUF Grækenland at træffe foranstaltninger med henblik på at korrigere det uforholdsmæssigt store underskud senest i 2012 (i det følgende benævnt »Rådets afgørelse i henhold til artikel 126, stk. 9«). Rådet fastsatte ligeledes, at der skulle træffes virkningsfulde foranstaltninger senest den 15. maj 2010.
(5)
I artikel 5, stk. 2, i forordning (EF) nr. 1467/97 fastsættes det, at hvis der er truffet virkningsfulde foranstaltninger i overensstemmelse med artikel 126, stk. 9, i TEUF, og uventede negative økonomiske forhold gør sig gældende med store ugunstige virkninger for de offentlige finanser efter vedtagelsen af pålægget, kan Rådet på grundlag af en henstilling fra Kommissionen beslutte at vedtage et revideret pålæg efter artikel 126, stk. 9, i TEUF.
(6)
Ifølge Kommissionen tjenestegrenes prognoser fra efteråret 2009, som dannede grundlag for det oprindelige pålæg, der blev rettet til Grækenland, forventedes BNP at falde med ¼ % i 2010 og stige igen fra 2011, hvor der var forudset en økonomisk vækst på 0,7 %. Der indtraf en kraftigere nedgang i det reale BNP i 2010, og denne nedgang forventes at fortsætte i 2011. Derefter forventes der en gradvis tilbagevenden til vækst. Denne markante forværring af den økonomiske situation medfører en tilsvarende forringelse af udsigterne for de offentlige finanser i en situation med uændret politik. Hertil kommer opjusteringen af det offentlige underskud for 2009 (fra et forventet 12,7 % af BNP på tidspunktet for Rådets afgørelse i henhold til artikel 126, stk. 9, til 13,6 % af BNP ifølge den finanspolitiske indberetning, som Grækenland fremsendte den 1. april 2010) (4), og senere til 15,4 % af BNP efter afslutningen af de undersøgelser, Eurostat gennemførte sammen med de græske statistiske myndigheder (5). Endelig har bekymringerne på markederne med hensyn til udsigterne for de offentlige finanser givet sig udslag i en kraftig stigning i risikopræmierne på offentlig gæld, hvilket har gjort det endnu vanskeligere at kontrollere udviklingen i det offentlige underskud og den offentlige gæld.
(7)
Den offentlige bruttogæld var ved udgangen af 2009 på 127,1 % af BNP. Dette er den højeste gældskvote i EU og er langt højere end traktatens referenceværdi på 60 % af BNP. Hvis man skal opnå den nedbringelse af underskuddet, som skønnes nødvendig, og i betragtning af omstændighederne er mulig, vil gældsstigningen skulle vende fra 2013. Foruden de konstant høje offentlige underskud har visse finansielle transaktioner yderligere øget gælden. Disse faktorer har medvirket til at undergrave markedets tillid til den græske regerings evne til fremover at betjene gælden. Der er et ekstremt hastende behov for, at Grækenland træffer afgørende foranstaltninger i et hidtil uset omfang vedrørende sit underskud og de øvrige faktorer, der medvirker til at øge gælden, således at stigningen i gældskvoten vendes, og gælden igen hurtigst muligt kan markedsfinansieres.
(8)
På baggrund af den meget alvorlige forringelse af den græske offentlige finansielle situation har de øvrige medlemsstater i euroområdet besluttet at yde stabilitetsstøtte til Grækenland for at sikre den finansielle stabilitet i euroområdet som helhed, sammen med den multilaterale bistand, der ydes af Den Internationale Valutafond. Støtten ydet af medlemsstaterne i euroområdet antager form af en samling bilaterale lån, som koordineres af Kommissionen. Långiverne har besluttet, at deres støtte vil være betinget af, at Grækenland respekterer denne afgørelse. Grækenland forventes navnlig at gennemføre de foranstaltninger, der er specificeret i denne afgørelse i overensstemmelse med den heri angivne tidsplan.
(9)
I juni 2011 stod det klart, at med henvisning til budgetafvigelserne i 2010 og budgetgennemførelsen frem til maj måned ville målet for underskuddet i 2011, med uændrede politikker, langt fra blive nået, hvilket ville bringe programmets samlede troværdighed i fare. Det har derfor været nødvendigt at ajourføre bestemte budgetforanstaltninger, for at Grækenland kan fastholde underskudsmålet for 2011 og overholde de i afgørelse 2010/320/EU fastsatte underskudslofter for de efterfølgende år. Disse foranstaltninger er blevet grundigt drøftet med den græske regering, og Europa-Kommissionen, Den Europæiske Centralbank og Den Internationale Valutafond er nået til indbyrdes enighed herom.
(10)
I lyset af ovenstående betragtninger forekommer det hensigtsmæssigt at ændre afgørelse 2010/320/EU på en række punkter, men bevare fristen for korrektionen af det uforholdsmæssigt store underskud uændret -
VEDTAGET DENNE AFGØRELSE:
Artikel 1
1. Grækenland bringer det nuværende uforholdsmæssigt store underskud til ophør hurtigst muligt og senest i 2014.
2. Tilpasningen for at korrigere det uforholdsmæssigt store underskud skal sigte mod at opnå et offentligt underskud på ikke over 18 508 mio. EUR (8,0 % af BNP) i 2010, 17 065 mio. EUR (7,6 % af BNP) i 2011, 14 916 mio. EUR (6,5 % af BNP) i 2012, 11 399 mio. EUR (4,8 % af BNP) i 2013 og 6 385 mio. EUR (2,6 % af BNP) i 2014. Med henblik herpå skal der i perioden 2009-2014 opnås en forbedring af den strukturelle saldo på mindst 10 % af BNP.
3. Den i stk. 2 omhandlede planlagte tilpasning forudsætter, at den årlige ændring i den konsoliderede offentlige bruttogæld ikke overstiger 34 058 mio. EUR i 2010, 17 365 mio. EUR i 2011, 15 016 mio. EUR i 2012, 11 599 mio. EUR i 2013 og 7 885 mio. EUR i 2014. På grundlag af BNP-fremskrivninger fra maj 2011 bør den tilsvarende udvikling i gældskvoten ikke overstige 143 % i 2010, 154 % i 2011, 158 % i 2012, 159 % i 2013 og 157 % i 2014.
Artikel 2
1. Grækenland træffer følgende foranstaltninger inden udgangen af juni 2010:
a)
en lov om indførelse af en progressiv beskatningsskala for alle indtægtskilder og en horisontalt ensrettet behandling af indtægter fra arbejds- og kapitalaktiver
b)
en lov om ophævelse af alle fravigelser og selvstændige beskatningsbestemmelser i skattesystemet, herunder indtægter fra særlige tillæg til offentlige tjenestemænd
c)
ophævelse af budgetbevillingerne i reserven til uforudsete udgifter med henblik på at spare 700 mio. EUR
d)
ophævelse af størsteparten af budgetbevillingen til solidaritetsydelser (undtagen en del til fattigdomslempelse) med henblik på at spare 400 mio. EUR
e)
reduktion af de højeste pensioner med henblik på at spare 500 mio. EUR på helårsbasis (350 mio. EUR i 2010)
f)
reduktion af påske-, sommer- og julebonusser og tillæg til offentlige tjenestemænd med henblik på at spare 1 500 mio. EUR på helårsbasis (1 100 mio. EUR i 2010)
g)
ophævelse af påske-, sommer- og julebonusser til pensionister, dog med beskyttelse af pensionister med de laveste pensioner, med henblik på at spare 1 900 mio. EUR på helårsbasis (1 500 mio. EUR i 2010)
h)
forhøjelse af momssatsen, således at der opnås et udbytte på mindst 1 800 mio. EUR på helårsbasis (800 mio. EUR i 2010)
i)
forhøjelse af afgifterne på brændstof, tobak og alkohol, således at der opnås et udbytte på mindst 1 050 mio. EUR på helårsbasis (450 mio. EUR i 2010)
j)
lovgivning til gennemførelse af tjenesteydelsesdirektivet (6)
k)
en lov om reform og forenkling af den offentlige forvaltning på lokalt niveau med henblik på at mindske driftsomkostningerne
l)
oprettelse af en task force, der skal forbedre udnyttelsen af struktur- og samhørighedsfonde
m)
en lov med henblik på at forenkle opstart af nye virksomheder
n)
en reduktion af de offentlige investeringer på 500 mio. EUR i forhold til planerne
o)
overførsel af budgetbevillingerne til samfinansiering af struktur- og samhørighedsfonde til en særlig central konto, som ikke kan anvendes til andre formål
p)
oprettelse af en uafhængig fond for finansiel stabilitet, som skal tage sig af eventuelle kapitalunderskud og opretholde soliditeten i den finansielle sektor ved at tilvejebringe kapitaltilførsel til banker, alt efter behov
q)
forstærket overvågning af banker med mere personale, hyppigere rapportering og kvartalsvise stresstest.
2. Grækenland træffer følgende foranstaltninger inden udgangen af september 2010:
a)
i budgetforslaget for 2011 inkluderes der finanspolitiske konsolideringsforanstaltninger, der beløber sig til mindst 3,2 % af BNP (4,3 % af BNP, hvis fremførsler fra foranstaltninger, der er gennemført i 2010, tages i betragtning): en reduktion af den samlede offentlige sektors mellemliggende forbrug på mindst 300 mio. EUR i forhold til 2010-niveauet (ud over besparelserne fra den i dette stykke nævnte reform af den offentlige forvaltning og de lokale forvaltninger); en fastfrysning af indeksreguleringen af pensioner (med henblik på at spare 100 mio. EUR); en midlertidig kriseafgift på særdeles rentable virksomheder (der giver yderligere indtægter på mindst 600 mio. EUR pr. år i 2011, 2012 og 2013); en skønsmæssig skatteansættelse (presumptive taxation) af selvstændige (med et provenu på mindst 400 mio. EUR i 2011 og på mindst 100 mio. EUR mere pr. år i 2012 og 2013); en udvidelse af momsgrundlaget til at omfatte visse tjenesteydelser, som i øjeblikket er fritaget, og flytte 30 % af varer og tjenesteydelser fra den nedsatte sats til den generelle sats (med et provenu på 1 mia. EUR); en gradvis indførelse af en grøn afgift på CO2-emissioner (med et provenu på mindst 300 mio. EUR i 2011); regeringens gennemførelse af den lovgivningsmæssige reform af den offentlige forvaltning og reorganisering af de lokale forvaltninger (med henblik på at mindske omkostningerne med mindst 500 mio. EUR i 2011 og yderligere 500 mio. EUR i både 2012 og 2013); en reduktion af indenlandsk finansierede investeringer (på mindst 500 mio. EUR) ved at prioritere investeringsprojekter, som finansieres via EU's strukturfonde, incitamenter til at berigtige overtrædelser af bestemmelserne om arealanvendelse (med et provenu på mindst 1 500 mio. EUR fra 2011 til 2013, heraf mindst 500 mio. EUR i 2011); en opkrævning af indtægter fra spillelicenser (mindst 500 mio. EUR fra salg af licenser og 200 mio. EUR i årlige licensafgifter); en udvidelse af grundlaget for beskatning af fast ejendom ved at opdatere værdien af aktiver (med henblik på at opnå yderligere indtægter på mindst 400 mio. EUR); en højere beskatning af løn i naturalier, herunder beskatning af billeasingydelser (med mindst 150 mio. EUR); en højere beskatning af luksusvarer (på mindst 100 mio. EUR); en særafgift på uautoriserede etablissementer (med henblik på et provenu på mindst 800 mio. EUR pr. år) og en erstatning af kun 20 % af det personale i den offentlige sektor, der går på pension (centralforvaltningen, lokale forvaltninger, socialsikringsfonde, offentlige selskaber, statsagenturer og andre offentlige institutioner). Andre foranstaltninger, der resulterer i tilsvarende budgetbesparelser, kan komme på tale i samråd med Kommissionen
b)
styrkelse af revisionsmyndigheden (general accounting office) og sikring mod eventuel politisk indblanding i datafremskrivning og regnskab
c)
udkast til en reform af lønlovgivningen i den offentlige sektor, herunder især oprettelsen af en enkelt betalingsmyndighed til betaling af lønninger, indførelse af ensartede principper og en tidsplan med henblik på at etablere en rationaliseret og ensartet lønramme for den offentlige sektor, der gælder for både den statslige sektor, de lokale myndigheder og andre agenturer
d)
lovgivning, der øger effektiviteten i skatteforvaltningen og -kontrollerne
e)
lancering af uafhængige gennemgange af den centrale forvaltning og af eksisterende sociale programmer
f)
offentliggørelse af månedlige statistikker (på kassebasis) over indtægter, udgifter, finansiering og udgiftsrestancer, som foreligger for den »tilgængelige offentlige forvaltning« og dens underordnede enheder
g)
en handlingsplan for at forbedre indsamlingen og behandlingen af offentlige data, særligt ved at styrke kontrolmekanismerne hos de statistiske myndigheder og hos revisionsmyndigheden (general accounting office) og ved at sikre effektivt personligt ansvar i tilfælde af fejlmeldinger, således at det sikres, at der sker en hurtig levering af offentlige data af høj kvalitet som krævet i forordning (EF) nr. 2223/96 (7), (EF) nr. 264/2000 (8), (EF) nr. 1221/2002 (9), (EF) nr. 501/2004 (10), (EF) nr. 1222/2004 (11), (EF) nr. 1161/2005 (12), (EF) nr. 223/2009 (13) og (EF) nr. 479/2009 (14)
h)
regelmæssig offentliggørelse af informationer om den finansielle situation i offentlige virksomheder og andre offentlige enheder, som ikke er klassificeret som en del af den offentlige forvaltning (herunder detaljerede indkomstopgørelser, balancer og data vedrørende beskæftigelse og lønudgifter)
i)
oprettelse af et samlet centralt register over offentlige virksomheder
j)
en handlingsplan med en tidsplan for gennemførelse af konkrete foranstaltninger med henblik på at etablere en central indkøbsmyndighed
k)
en lov om indførelse af en øvre grænse på 50 mio. EUR for den offentlige sektors årlige bidrag til jernbaneselskaber for udførelse af trafik som offentlig tjeneste i perioden 2011-2013 og indførelse af et princip om, at staten ikke yder supplerende eksplicit eller implicit støtte til jernbaneselskaber
l)
en forretningsplan for de græske jernbaner. Heri angives, hvordan driften vil blive gjort rentabel, herunder hvordan afskrivningsomkostningerne vil blive dækket, fra og med 2011, herunder ved at nedlægge tabsgivende ruter, hæve billetpriserne og reducere lønninger og antallet af ansatte. Den skal indeholde en detaljeret følsomhedsanalyse af konsekvenserne for lønomkostningerne forbundet med forskellige scenarier for udfaldet af overenskomstforhandlinger og oplysninger om forskellige alternativer på personalefronten samt planerne for en omstrukturering af holdingselskabet, herunder salg af jordarealer og andre aktiver
m)
en lov med henblik på at reformere lønforhandlingssystemet i den private sektor, hvorunder betalingssatserne for overtidsarbejde bør nedskæres, forvaltningen af arbejdstid bør gøres mere fleksibel, og det i henhold til lokale aftaler bør være muligt at fastsætte en lønvækst, der er lavere end i de sektorspecifikke aftaler
n)
reform af lovgivningen om jobbeskyttelse med henblik på at forlænge prøvetiden for nye job til ét år og at fremme en mere udstrakt brug af midlertidige kontrakter og deltidsarbejde
o)
ændring af reguleringen af voldgiftssystemet med henblik på at gøre det muligt for alle parterne at anvende voldgift, hvis de er uenige i forligsmandens forslag
p)
reform af voldgiftsproceduren, så det sikres, at den fungerer i henhold til gennemsigtige objektive kriterier, med en uafhængig komité af voldgiftsmænd med kompetence til at træffe afgørelser uafhængigt af regeringsindflydelse.
3. Grækenland træffer følgende foranstaltninger inden udgangen af december 2010:
a)
endelig indførelse af de foranstaltninger, der er omhandlet i stk. 2, litra a)
b)
gennemførelse af lovgivning til styrkelse af de finanspolitiske rammer. Dette bør navnlig omfatte etablering af en mellemsigtet finanspolitisk ramme, oprettelse af en obligatorisk reserve til uforudsete udgifter i budgettet svarende til 5 % af regeringskontorernes samlede bevillinger, andre end løn, pensioner og renter, etablering af bedre mekanismer for udgiftskontrol og etablering af et budgetkontor knyttet til parlamentet
c)
betydelig forøgelse af udnyttelsen af struktur- og samhørighedsfonde
d)
lovgivning til at forenkle og fremskynde proceduren for udstedelse af licenser til virksomheder, industrielle aktiviteter og erhverv
e)
ændring af de institutionelle rammer hos den græske konkurrencemyndighed for at øge dens uafhængighed, fastsætte rimelige frister for undersøgelser og beslutningstagning og give den beføjelse til at afvise klager
f)
foranstaltninger med sigte på at fjerne de nuværende restriktioner for fri udveksling af tjenesteydelser
g)
et dekret, som mindst frem til 2014 forbyder de lokale forvaltninger at køre med underskud. Overførslerne til de lokale forvaltninger reduceres i overensstemmelse med de planlagte besparelser og kompetenceoverførsler
h)
offentliggørelse af provisoriske langsigtede fremskrivninger af pensionsudgifterne frem til 2060 i overensstemmelse med lovgivningsreformen fra juli 2010, der dækker de vigtigste pensionsordninger (IKA, inkl. pensionsordningen for offentligt ansatte tjenestemænd, OGA og OAEE)
i)
indførelse af et fælles system til elektronisk udskrivning af recepter; offentliggørelse af en komplet prisliste over lægemidler på markedet; anvendelse af listen over ikke-refusionsberettigede lægemidler og listen over håndkøbsmedicin; offentliggørelse af den nye liste over refusionsberettigede lægemidler med anvendelse af det nye referenceprissystem; anvendelse af de oplysninger, der bliver tilgængelige i kraft af den elektroniske receptudskrivning og scanning, til optjening af rabatter hos medicinalfirmaer; indførelse af en kontrolmekanisme, der gør det muligt at beregne lægemiddeludgifter på månedsbasis; håndhævelse af egenbetalingen på 5 EUR for almindelige ambulante tjenester og udvidelse af egenbetalingsordningen til også at omfatte unødvendige skadestuebesøg; offentliggørelse af hospitalers og sundhedscentres reviderede regnskaber og oprettelse af en uafhængig taskforce bestående af eksperter i sundhedspolitik, som inden udgangen af maj 2011 skal udarbejde en detaljeret rapport med henblik på gennemførelse af en samlet reform af sundhedsvæsenet, der skal få sundhedsvæsenet til at fungere mere effektivt
j)
en yderligere mindskelse af driftsudgifterne med mindst 5 % for at sikre en besparelse på mindst 100 mio. EUR
k)
en yderligere mindskelse af overførslerne for at sikre staten en besparelse på i alt mindst 100 mio. EUR. De offentlige modtagere af overførsler vil sikre en tilsvarende mindskelse af udgifterne for at forhindre en akkumulering af restancer
l)
gennemførelse af behovstest i forbindelse med tildeling af familieydelser fra januar 2011 (besparelse på mindst 150 mio. EUR (minus relevante administrationsomkostninger))
m)
mindskelse af indkøbet af militært udstyr (leverancer) med mindst 500 mio. EUR sammenlignet med det faktiske niveau i 2010
n)
reduktion i socialsikringsfondenes lægemiddeludgifter med 900 mio. EUR takket være en yderligere nedsættelse af lægemiddelpriserne og nye udbudsprocedurer og en reduktion i hospitalernes lægemiddeludgifter på mindst 350 mio. EUR (inkl. udgifter til apparatur)
o)
ændringer i offentlige virksomheders ledelse, priser og lønninger for at opnå en besparelse på mindst 800 mio. EUR
p)
forhøjelse af de reducerede momssatser fra 5,5 til 6,5 % og fra 11 til 13 % med en deraf følgende ekstraindtægt på 880 mio. EUR. Nedsættelse af momsen på lægemidler og hotelophold fra 11 til 6,5 %, der højst må medføre en omkostning på 250 mio. EUR minus socialsikringsfondenes og hospitalernes besparelser som følge af den lavere moms på lægemidler
q)
intensivering af kampen mod brændstofsmugling (mindst 190 mio. EUR)
r)
forhøjelse af retsgebyrer (mindst 100 mio. EUR)
s)
gennemførelse af en handlingsplan for at fremskynde inddrivelsen af skatterestancer (mindst 200 mio. EUR)
t)
hurtigere opkrævning af skattebøder (mindst 400 mio. EUR)
u)
inddrivelse af indtægter, der følger af de nye regler vedrørende skattetvister og skatteretssager (mindst 300 mio. EUR)
v)
indtægter fra fornyelsen af telelicenser, der er ved at udløbe (mindst 350 mio. EUR)
w)
koncessionsindtægter (mindst 250 mio. EUR)
x)
en omstruktureringsplan for Athens transportnet (OASA). Planen skal mindske selskabets driftstab og gøre det rentabelt. Den vil medføre nedskæringer i selskabets driftsomkostninger og takstforhøjelser. De påkrævede foranstaltninger skal være gennemført senest i marts 2011
y)
en lov, der begrænser antallet af nyansættelser i hele den offentlige sektor til maks. 1 nyansættelse pr. 5 pensioneringer eller afskedigelser, uanset sektor og inklusive personaleoverførsler fra offentlige virksomheder, der er under omstrukturering, til statsejede enheder
z)
lovgivning, der styrker arbejdsmarkedsinstitution og fastlægger, at: aftaler på virksomhedsniveau har forrang for sådanne, der hører under sektor- og erhvervsaftaler uden unødige restriktioner; kollektive aftaler på virksomhedsniveau ikke begrænses af krav vedrørende en minimumsstørrelse for virksomhederne; udvidelsen af sektor- og erhvervsaftaler til at omfatte parter, der ikke er repræsenteret i forhandlingerne, fjernes; prøveperioden for nye job forlænges; tidsgrænserne for brug af vikarbureauer fjernes; hindringer for en højere grad af brug af tidsbegrænsede kontrakter fjernes; bestemmelsen, der fastsætter højere timeløn til deltidsarbejdere, fjernes og en mere fleksibel arbejdstidsforvaltning, herunder deltidsskifteholdsarbejde, tillades.
4. Grækenland træffer følgende foranstaltninger inden udgangen af marts 2011:
a)
offentliggørelse af komplette langfristede fremskrivninger af pensionsudgifter frem til 2060 i overensstemmelse med lovgivningsreformen fra juli 2010. Fremskrivningerne skal omfatte de supplerende ordninger (tillægspensionsordninger) og bygge på et samlet sæt af data indsamlet og bearbejdet af den nationale aktuarmyndighed. Fremskrivningerne underkastes en peer-review og valideres af Udvalget for Økonomisk Politik
b)
regeringen afvikler restancer fra 2010 og nedbringer restancer fra tidligere år
c)
en plan for bekæmpelse af skattesvig, der omfatter kvantitative resultatindikatorer, der kan benyttes til at stille skattemyndighederne til regnskab for deres handlinger; lovgivning, der strømliner procedurerne i forbindelse med administrative skattetvister og klagesager ved domstolene, samt de nødvendige love og procedurer, der kan benyttes til bedre at tackle skatteembedsmænds embedsmisbrug, korruption og dårlige præstationer, herunder gennem sagsanlæg i tilfælde af pligtforsømmelse, og offentliggørelse af månedlige rapporter fra de fem taskforcer til bekæmpelse af skattesvig, herunder et sæt indikatorer for, hvordan arbejdet skrider frem
d)
en detaljeret handlingsplan med en tidsplan for færdiggørelsen og gennemførelsen af et forenklet lønsystem; opstilling af en mellemfristet personaleplan for perioden frem til 2013 i overensstemmelse med reglen om 1 nyansættelse pr. 5 personaleafgange sammen med planer for overflytning af kvalificeret personale til prioriterede områder og offentliggørelse af månedlige data vedrørende personalebevægelser (nyansættelser, personaleafgange, overførsler) mellem de forskellige enheder
e)
gennemførelse af den omfattende sundhedsreform, der blev indledt i 2010 med det formål at begrænse de offentlige sundhedsudgifter til højst 6 % af BNP; gennemførelse af foranstaltninger til nedbringelse af medicinudgifterne med mindst 2 mia. EUR i forhold til 2010, heraf med mindst 1 mia. EUR i 2011; forbedring af hospitalernes regnskabs- og faktureringssystem ved hjælp af følgende foranstaltninger: endelig indførelse af periodiseret dobbelt bogholderi på alle hospitaler, anvendelse af et fælles kodesystem og et fælles register til lægemidler og medicinsk apparatur, beregninger af beholdninger og bevægelser af lægemidler og medicinsk apparatur på alle hospitaler ved hjælp af et fælles kodesystem til lægemidler og medicinsk apparatur, og rettidig fakturering af behandlingsudgifter (senest inden for to måneder) til græske socialsikringsfonde, andre medlemsstater og private sygeforsikringer; sikre, at mindst halvdelen af de lægemidler, der anvendes på offentlige hospitaler, ved udgangen af 2011 består af generiske og ikke-patenterede lægemidler ved at gøre det obligatorisk for alle offentlige hospitaler at indkøbe lægemidler baseret på det aktive stof.
f)
med henblik på bekæmpelse af spild og dårlig ledelse i statsejede virksomheder og tilvejebringelse af budgetbesparelser på mindst 800 mio. EUR, en lov, der: reducerer den primære aflønning i offentlige virksomheder med mindst 10 % på virksomhedsplan, begrænser den sekundære aflønning til 10 % af den primære aflønning, sætter et loft på 4 000 EUR for den månedlige bruttoløn (med 12 lønudbetalinger pr. år), hæver bytransporttaksterne med mindst 30 %, mindsker offentlige virksomheders driftsomkostninger med 15-25 %, og en lov om omstrukturering af OASA
g)
nye lovgivningsmæssige rammer med henblik på indgåelse af koncessionsaftaler for regionale lufthavne
h)
oprettelse af en selvstændig taskforce på det uddannelsespolitiske område for at effektivisere de offentlige uddannelser (på primærtrinnet, sekundærtrinnet og videregående uddannelser) og udnytte ressourcerne mere effektivt
i)
vedtagelse af en lov, der etablerer den fælles offentlige indkøbsmyndighed i overensstemmelse med handlingsplanen, og udvikling af en it-platform til elektronisk indkøb og fastsættelse af bl.a. følgende mellemliggende milepæle i overensstemmelse med handlingsplanen: afprøvning af en pilotversion, adgang til alle funktioner i forbindelse med alle kontrakter og indfasning af en forpligtelse til at benytte det elektroniske indkøbssystem til alle vare-, tjeneste- og bygge- og anlægskontrakter.
5. Grækenland træffer følgende foranstaltninger inden udgangen af juli 2011:
a)
introducere for parlamentet, en rationaliseret og ensartet lønramme for den offentlige sektor, der gælder for både den statslige sektor, de lokale myndigheder og andre agenturer, der skal indfases over tre år, og hvor aflønningen afspejler produktivitet og opgaver
b)
en mellemfristet personaleplan for perioden frem til 2015 i overensstemmelse med reglen om 1 ansættelse for hver 5 fratrædelser (1 for hver 10 i 2011). Planen skal inkludere strammere regler for midlertidig ansættelse, nedlæggelse af ledige stillinger og overflytning af kvalificeret personale til prioriterede områder, og den skal tage hensyn til forlængelsen af arbejdstiden inden for den offentlige sektor
c)
en detaljeret handlingsplan med en tidsplan for færdiggørelsen og gennemførelsen af det forenklede lønsystem med lønninger, der ligger på linje med lønningerne inden for den private sektor, således at de samlede lønomkostninger reduceres. Planen skal tage udgangspunkt i rapporten fra Finansministeriet og den fælles betalingsmyndighed. Lovgivningen om et forenklet lønsystem indfases over tre år. Aflønningen af ansatte i statsejede virksomheder skal ligge på linje med den nye lønskala for den offentlige sektor.
d)
styrkelse af arbejdstilsynet, som skal forsynes fuldt ud med kvalificeret personale og have kvantitative mål for det antal af kontroller, der skal udføres
e)
en lov om revision af pensionssystemets hovedparametre med henblik på at bremse stigningen i de offentlige pensionsudgifter over perioden 2009-2060 til mindre end 2,5 % af BNP, hvis de langfristede fremskrivninger viser, at den fremskrevne stigning i de offentlige pensionsudgifter kommer til at overskride dette beløb. Den nationale aktuarmyndighed fortsætter med at fremlægge langsigtede fremskrivninger af pensionsudgifterne frem til 2060 under den vedtagne reform. Fremskrivningerne skal omfatte de væsentligste supplerende ordninger (tillægspensionsordninger) (ETAM, TEADY, MTPY) og bygge på et komplet sæt af data indsamlet og bearbejdet af den nationale aktuarmyndighed
f)
en revision af listen over hårde og belastende erhverv, så den højst omfatter 10 % af beskæftigelsen; den nye liste over vanskelige og farlige erhverv finder anvendelse fra den 1. august 2011 for alle nuværende og fremtidige arbejdstagere
g)
lovgivning om oprettelse af en fælles offentlig indkøbsmyndighed (SPPA) med et mandat, mål, kompetencer og beføjelser og en køreplan for dens indførelse, der er i overensstemmelse med handlingsplanen
h)
supplerende foranstaltninger til udbredelse af generiske lægemidler gennem elektronisk receptudskrivning på basis af det aktive stof og billigere generiske lægemidler, når sådanne findes, indførelse af lavere tilskud til generiske lægemidler, hvis pris ligger væsentligt under referenceprisen (mindre end 60 % af referenceprisen) på basis af andre EU-medlemsstaters erfaringer, fastsættelse af en maksimumspris på generiske lægemidler på 60 % af prisen på mærkelægemidler med et tilsvarende aktivt stof
i)
offentliggørelse af en fortegnelse over statsejede aktiver, inkl. andele i børsnoterede og unoterede virksomheder og kommercielt rentable ejendomme og jordbesiddelser, etablering af et fællessekretariat for fast ejendom med det formål at forbedre forvaltningen af fast ejendom, befri dem for behæftelser og gøre dem klar til privatisering
j)
den mellemfristede budgetstrategi til og med 2015 som beskrevet i bilag I til denne afgørelse og de respektive gennemførelsesbestemmelser. Den mellemfristede budgetstrategi skal bygge videre på de permanente budgetkonsolideringsforanstaltninger, der skal sikre, at underskudsmålet for 2011-15 som beskrevet i Rådets afgørelse ikke overskrides, og at gældskvoten bringes til at falde støt
k)
privatisering af aktiver til en værdi af mindst 390 mio. EUR, vedtagelse af et privatiseringsprogram med det formål at indbringe mindst 15 mia. EUR ved udgangen af 2012, 22 mia. EUR ved udgangen af 2013, 35 mia. EUR ved udgangen af 2014 og mindst 50 mia. EUR ved udgangen af 2015. Indtægterne fra privatisering af aktiver (fast ejendom, koncessioner og finansielle aktiver) skal benyttes til gældsafvikling og vil ikke mindske de finanspolitiske konsolideringsforanstaltninger, der skal gennemføres for at overholde de i artikel 1, stk. 2, fastsatte underskudslofter
l)
oprettelse af en velstyret privatiseringsfond for at fremskynde privatiseringsprocessen og garantere, at den er definitiv og varetages professionelt. Fonden opnår juridisk ejendomsret over de aktiver, der skal privatiseres. Fonden kan ikke stille sine aktiver til sikkerhed på en måde, der ville stride mod dens formål, det vil sige privatisering af aktiver
m)
vedtage lovgivning om lukning, sammenlægning eller indskrænkning af urentable enheder
n)
foranstaltninger til styrkelse af udgiftskontrollen: vedtagelse af en afgørelse, der specificerer kvalifikationerne og ansvarsområderne for de regnskabsførere, der skal udpeges i alle fagministerier og være ansvarlige for en sund økonomisk styring
o)
nye kriterier og betingelser for socialsikringsfondenes indgåelse af kontrakter med alle udbydere af sundhedstjenester med det formål at sikre de planlagte besparelser og fælles indkøb af sundhedstjenester og medicinske artikler for at reducere udgifterne med mindst 25 % sammenlignet med 2010 gennem mængderabataftaler
p)
offentliggørelse af bindende receptregler for læger på basis af internationale receptregler for at sikre en omkostningseffektiv brug af lægemidler, offentliggørelse og kontinuerlig ajourføring af positivlisten over godtgørelsesberettigede lægemidler
q)
udarbejdelse af en plan for reorganisering og omstrukturering af hospitaler på kort og mellemlang sigt med henblik på at mindske ineffektivitet, udnytte muligheder for stordriftsfordele og forbedre plejekvaliteten. Målet er at reducere hospitalsomkostningerne med mindst 10 % i 2011 og med yderligere 5 % i 2012.
6. Grækenland træffer følgende foranstaltninger inden udgangen af september 2011:
a)
vedtagelse af et budget for 2012, der er i overensstemmelse med den mellemfristede budgetstrategi og lever op til målsætningen om at overholde de lofter for underskuddet, der er fastsat i artikel 1, stk. 2.
b)
mindskelse af skattemæssige hindringer for fusioner og overtagelser
c)
forenkling af toldklareringsproceduren for eksport og import
d)
yderligere forøgelse af udnyttelsen af struktur- og samhørighedsfonde
e)
fuld gennemførelse af dagsordenen for bedre regulering med henblik på at mindske den administrative byrde med 20 % (i forhold til 2008)
f)
lovgivning om lukning, sammenlægning eller indskrænkning af store urentable enheder
g)
foranstaltninger til mindskelse af indkøb og tredjepartsomkostninger i statsejede virksomheder, opdatering af priser, udvikling af nye aktivitetsområder og mindskelse af personaleomkostningerne ved at udarbejde og gennemføre en plan for jobnedskæringer. Hvis overskydende personale ikke kan fjernes ved hjælp af reglen om 1 ansættelse for hver 5 fratrædelser (1 for hver 10 i 2011), gribes der til afskedigelser og orlovsordninger (arbejdskraftreserve). Denne regel gælder for alle sektorer uden undtagelse. Den gælder også for personale, der overflyttes fra offentlige virksomheder til andre offentlige enheder, efter at ASEP har kontrolleret deres faglige kvalifikationer i overensstemmelse med de normale evalueringskriterier. Personer i arbejdskraftreserven vil modtage 60 % af deres løn i højest 12 måneder, hvorefter de afskediges
h)
de lovgivningsmæssige rammer, der skal muliggøre hurtige overdragelser af jordarealer og fremskynde registreringen af statsejede arealer
i)
en lov, der skal gøre det muligt at fremme investeringer i turistsektoren (turistcentre og sekundære ferieboliger), med henblik på, sammen med loven om jordarealer, at fremskynde privatiseringen af de landarealer, der administreres af det græske boligagentur (ETA).
j)
afslutning af evalueringen af de eksisterende sociale programmers funktionsmåde, regeringens vurdering af den anden og sidste fase af den uafhængige evaluering af centralforvaltningens funktionsmåde, lovgivning og foranstaltninger til udmøntning af de operationelle henstillinger fra første fase af evalueringen af den centrale forvaltning og fra den samlede evaluering af de eksisterende sociale programmer
k)
grundlæggende forandringer af de offentlige tillægspensionsfondes/supplerende pensionsfondes funktionsmåde, herunder velfærdsfonde og ordninger med udbetaling af engangsbeløb. Disse forandringer tjener til at stabilisere pensionsudgifterne, sikre ordningernes budgetneutralitet og systemets bæredygtighed på mellemlang og lang sigt. De skal munde ud i følgende: en yderligere begrænsning af antallet af fonde, eliminering af ubalancer i fonde med underskud, stabilisering af de løbende udgifter på et holdbart niveau ved hjælp af justeringer fra og med 1. januar 2012, langsigtet holdbarhed i de sekundære ordninger ved at sikre, at der er nøje overensstemmelse mellem bidrag og ydelser
l)
identificering af de ordninger, som led i hvilke der ved pensionering udbetales et engangsbeløb, der står i misforhold til de indbetalte bidrag, for derved at kunne justere udbetalingerne inden udgangen af december 2011
m)
nye foranstaltninger til en omkostningseffektiv udvidelse af elektronisk receptudskrivning, e-diagnosticering og elektroniske lægehenvisninger til at omfatte alle socialsikringsfonde, sundhedscentre og hospitaler. Regeringen gennemfører i overensstemmelse med EU's udbudsregler de nødvendige udbudsprocedurer med henblik på indførelse af et komplet og ensartet sundhedsplejeinformationssystem (e-sundhedssystem)
n)
nye foranstaltninger, der skal sikre, at mindst 30 % af den mængde af lægemidler, der anvendes på offentlige hospitaler, er generiske lægemidler, der koster mindre end tilsvarende mærkelægemidler og ikke-patenterede lægemidler, navnlig ved at gøre det obligatorisk for alle offentlige hospitaler at de indkøber lægemidler på basis af det aktive stof
o)
beslutninger om oprettelse af institutionen SPPA (den fælles offentlige indkøbsmyndighed) og stillingerne i SPPA samt fordelingen af myndighedens menneskelige ressourcer og tjenester i overensstemmelse med lovbestemmelserne om SPPA og om udpegningen af SPPA's medlemmer
p)
offentliggørelse af månedlige data vedrørende personalebevægelser (nyansættelser, personaleafgange, overførsler) mellem de forskellige enheder.
7. Grækenland træffer følgende foranstaltninger inden udgangen af december 2011:
a)
endelig vedtagelse af budgettet for 2012
b)
styrkelse af ledelseskapaciteten hos alle forvaltningsmyndigheder og mellemliggende organer for operationelle programmer som led i referencerammen for den nationale strategi 2007-2013 og deres ISO-certificering 9001:2008 (kvalitetsstyring)
c)
et patientbaseret omkostningsberegningssystem til brug for budgetlægningen fra og med 2013
d)
love til udmøntning af de operationelle henstillinger fra første fase af evalueringen af den centrale forvaltning og fra den samlede evaluering af de eksisterende sociale programmer, vurdering af den anden og sidste fase af den uafhængige evaluering af centralforvaltningens funktionsmåde
e)
påbegyndelse af arbejdet i den fælles offentlige indkøbsmyndighed, der tildeles de nødvendige midler til at kunne opfylde sit mandat, nå sine mål og udøve sine kompetencer og beføjelser som fastsat i handlingsplanen
f)
gennemgang af honorarerne for medicinske ydelser, der er udliciteret til private udbydere, med det formål at reducere de hermed forbundne omkostninger med mindst 15 % i 2011 og med yderligere 15 % i 2012
g)
foranstaltninger til forenkling af skattesystemet, udvidelse af skattegrundlagene og nedsættelse af skatteprocenterne på en finanspolitisk neutral måde i relation til personlig indkomstskat, selskabsskat og moms
h)
nye foranstaltninger, der skal sikre, at mindst 50 % af den mængde af lægemidler, der anvendes på offentlige hospitaler, er generiske lægemidler, der koster mindre end tilsvarende mærkelægemidler og ikke-patenterede lægemidler, navnlig ved at forpligte alle offentlige hospitaler til at indkøbe lægemidler på basis af det aktive stof.
8. Grækenland træffer følgende foranstaltninger inden udgangen af marts 2012:
a)
en reform af tillægspensionsordninger/supplerende pensionsordninger gennem sammenlægning af pensionsfonde og beregning af pensionsydelser på basis af det nye teoretiske bidragsdefinerede system (notional defined-contribution system); fastfrysning af de nominelle supplerende pensioner og mindskelse af kompensationen for optjente rettigheder i underskudsramte pensionsfonde med udgangspunkt i den nationale aktuarmyndigheds aktuarmæssige undersøgelse. Såfremt den aktuarmæssige undersøgelse ikke foreligger, reduceres kompensationen fra 1. januar 2012 for at undgå underskud.
b)
Beregning af apotekernes avance som et fast beløb eller et fast beløb kombineret med en mindre avance med det formål at reducere den samlede avance til maksimalt 15 %, herunder for de dyreste lægemidler.
Artikel 3
Grækenland samarbejder fuldt ud med Kommissionen og videregiver efter begrundet anmodning fra Kommissionen straks alle de data eller dokumenter, der er behov for til at overvåge, om denne afgørelse efterkommes.
Artikel 4
1. Grækenland forelægger hvert kvartal Rådet og Kommissionen en rapport med en redegørelse for de politiske foranstaltninger, der er truffet for at efterkomme denne afgørelse.
2. De i stk. 1 nævnte rapporter skal indeholde detaljerede oplysninger om:
a)
de konkrete foranstaltninger, der inden forelæggelsen af rapporten er gennemført for at efterkomme denne afgørelse, herunder foranstaltningernes kvantificerede budgetmæssige konsekvenser
b)
de konkrete foranstaltninger, der efter forelæggelsen af rapporten er planer om at gennemføre for at efterkomme denne afgørelse, samt tidsplanen for gennemførelsen heraf og et skøn over foranstaltningernes budgetmæssige konsekvenser
c)
den månedlige gennemførelse af statsbudgettet
d)
socialsikringens og de lokale myndigheders budgetgennemførelse og anvendelsen af midler uden for budgettet vedrørende kortere perioder end et år
e)
regeringens udstedelse af gældspapirer og tilbagebetaling
f)
udviklingen i den permanente og midlertidige beskæftigelse i den offentlige sektor
g)
ikke-afholdte offentlige udgifter med nærmere angivelse af for sent afholdte udgifter
h)
den finansielle situation i offentlige virksomheder og andre offentlige enheder.
3. Kommissionen og Rådet analyserer rapporterne for at vurdere, hvorvidt Grækenland har handlet i overensstemmelse med denne afgørelse. I forbindelse med disse vurderinger kan Kommissionen angive, hvilke foranstaltninger der er nødvendige for at følge tilpasningsplanerne i denne afgørelse med henblik på at korrigere det uforholdsmæssigt store underskud.
Artikel 5
Afgørelse 2010/320/EU ophæves.
Henvisninger til den ophævede afgørelse gælder som henvisninger til nærværende afgørelse og læses efter sammenligningstabellen i bilag III.
Artikel 6
Denne afgørelse får virkning på dagen for meddelelsen.
Artikel 7
Denne afgørelse er rettet til Den Hellenske Republik.
Udfærdiget i Bruxelles, den 12. juli 2011.